**A télűzés és tavaszvárás rejtett titkai**

„ Februárban, farsang felé,

Elkergetjük a telet….,,

Jelmezt öltünk és síppal-dobbal,

Lármázunk egy keveset.

Így várjuk a langyos tavaszt,

Számláljuk a perceket.”

Így volt ez nálunk is, a Zsigárdi Alapiskolában, a tél végén, ugyanis két év kihagyás után ismét megrendeztük a hagyományos álarcosbált az iskola falai között. Annak ellenére, hogy alkalmazkodni kellett az aktuális járványügyi szabályokhoz, úgy gondoltuk, hogy mindenkinek, gyereknek, pedagógusnak már szüksége van egy kis kikapcsolódásra, szórakozásra vagy akár csak egy kötetlen beszélgetésre, ami nem a mindennapokat átszövő járványról, naponta változó szabályokról szól, hanem valamennyire visszazökkenthet bennünket a közelmúlt farsangi időszakába, ezért télbúcsúztató, tavaszváró napot szerveztünk.

Minden osztály külön programot talált ki osztályon belül az osztályfőnökükkel. Az alsó tagozatos gyerekeknek természetesen a hagyományos álarcosbált szerveztük meg osztályonként. A gyerekek boldogan bújtak bele kedvenc jelmezükbe, büszkén vonultak fel szuperhősként, kalózkapitányként, hercegnőként, de dobókockával és leopárddal is találkozhattunk. A „maskarák” vidám felvonulását a bemutatkozás, majd a tánc, a szórakozás követte. A fergeteges hangulatot a tombolahúzás zárta, miközben a farsangi fánkot majszoltuk. Apró meglepetés mindenkinek jutott, de talán a legnagyobb ajándék mindenki számára a boldog gyermekarcok, a vidám kacagás és az együtt töltött idő adta élmények voltak.

A felső tagozatos gyerkőcök már nem a hagyományos álarcosbállal „ űzték a telet”, hanem az egymásra való odafigyelésre helyezték a hangsúlyt. A játék, mint közös élmény került a középpontba, amely nem csupán a győzelemről és vereségről szólt, hanem a gyerekek visszajelzései alapján, sokkal többről. Egy olyan délelőtt kerekedett, amelyre már régen „ki voltak éhezve” a gyerekek. Társaságban, személyes találkozás közepette, beszélgetéssel, egymásra való odafigyeléssel játszottak végre és nem az érzéketlen, rideg, érzelem és empátiamentes technikai, digitális világ ragadta őket magával. Jól érezték magukat.

A különböző társasjátékok újból közelebb vitték egymáshoz a gyerekeket, feléledtek a barátságok, a személyes kapcsolatok és az ember emberrel, gyerek gyerekkel tölthette el és élvezhette a délelőtt minden percét. Pótolhatatlan élmények, érzések, emlékezetes pillanatok….

Köszönjük szépen mindenkinek, aki bármilyen formában hozzájárult e naphoz, iskolánk „ farsangfarkához”.

Bízom benne, hogy a közeljövőben minél több ilyen alkalmat szervezhetünk, ahol emberi mivoltunk társas lénye, lényege kerül a középpontba, ahol tovább ápolhatjuk az oly fontos emberi kapcsolatokat és gyermekeink megtanulhatnak kulturált, szocializált, példamutató emberré válni. Ugyanis a farsangi népszokásokon túl vagy akár azok segítségével meg kell nekik magyarázni , hogy : „ Az élet olyan , mint a jelmezbál: örökké ruhát, arcot, maszkot cserélünk .” ( Müller Péter) - de , ha a maszk mögött becsületes, lelkiismeretes, példamutató ember rejtőzik, aki minden körülmények között önmagát adja, váltogathatja a maszkokat, de tiszta és értékes ember marad egy életen át.

Varga Lilla

pedagógus